**Ministru kabineta rīkojuma projekta**

**“Par valsts ģimnāzijas statusa piešķiršanu Valmieras Pārgaujas ģimnāzijai” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks  (500 zīmes bez atstarpēm) | Ministru kabineta rīkojuma projekta “Par valsts ģimnāzijas statusa piešķiršanu Valmieras Pārgaujas ģimnāzijai” (turpmāk – rīkojuma projekts) mērķis ir piešķirt valsts ģimnāzijas statusu Valmieras Pārgaujas ģimnāzijai (turpmāk – ģimnāzija).  Pašlaik valsts ģimnāziju tīkls nav pietiekami attīstīts visā Latvijas teritorijā. Piešķirot ģimnāzijai valsts ģimnāzijas statusu, tiks panākta arī valsts ģimnāziju pieejamības un to tīkla palielināšana Valmierā un Vidzemes plānošanas reģionā.  Rīkojuma projekts stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Rīkojuma projekts  izstrādāts atbilstoši Izglītības attīstības pamatnostādņu 2014.-2020. gadam īstenošanas plāna 2015.-2017. gadam (apstiprināts ar Ministru kabineta 2015. gada 29. jūnija rīkojumu Nr. 331) 1.3. rīcības virziena “21. gadsimtam atbilstīgas izglītības vides un izglītības procesa nodrošināšana” 1.3.1. apakšpunktā noteiktajam atbalstam pašvaldību izglītības iestāžu tīkla sakārtošanai un vispārējās izglītības mācību vides uzlabošanai. Rīkojuma projekts sagatavots saskaņā ar Vispārējās izglītības likuma 40. panta ceturto daļu un Ministru kabineta 2001. gada 20. marta noteikumu Nr. 129 “Ģimnāzijas un valsts ģimnāzijas statusa piešķiršanas un anulēšanas kārtība un kritēriji” (turpmāk – noteikumi Nr. 129) 4. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valmieras pilsētas pašvaldības dome 2018. gada 29. novembrī ir pieņēmusi lēmumu Nr. 415 “Par valsts ģimnāzijas statusa piešķiršanu Valmieras Pārgaujas ģimnāzijai” (protokols Nr. 17 9. §).  Atbilstoši noteikumu Nr. 129 6. punktam ģimnāzija ar 2019. gada 14. janvāra vēstuli ir iesniegusi Izglītības un zinātnes ministrijā (turpmāk – ministrija) iesniegumu ar lūgumu piešķirt ģimnāzijai valsts ģimnāzijas statusu un dokumentus, kas apliecina ģimnāzijas atbilstību noteikumos Nr. 129 minētajiem kritērijiem, kā arī ar 2019. gada 23. janvāra vēstuli ir iesniegusi papildu informāciju.    Ģimnāzija atbilst noteikumu Nr. 129 5. punktā noteiktajiem kritērijiem pretendēšanai uz valsts ģimnāzijas statusu:  1. Izglītojamo skaits 10.-12. klasēs ģimnāzijā 2017. gadā bija 290 izglītojamie, 2018. gadā 286 izglītojamie (dati uz 1. septembri). Izglītojamo skaits 10.-12.klasē 2019.gada 14.janvārī (iesnieguma datēšanas dienā) bija 283 skolēni.  2. Ģimnāzija īsteno trīs vispārējās vidējās izglītības programmas:  1) vispārējās vidējās izglītības vispārizglītojoša virziena programmu, programmas kods 31011011, licencēta 15.05.2012. Licences Nr. V-5118;  2) vispārējās vidējās izglītības humanitārā un sociālā virziena programmu, programmas kods 31012011, licencēta 15.05.2012. Licences Nr. V-5119;  3) vispārējās vidējās izglītības matemātikas, dabaszinību un tehnikas virziena programmu, programmas kods 31013011, licencēta 15.05.2012. Licences Nr. V-5120.  Ģimnāzijā licencētas divas pamatizglītības programmas, viena no tām matemātikas, dabaszinātņu un tehnikas virzienā:  1) pamatizglītības 2. posma (7.-9. klase) programma, programmas kods 23011111, licencēta 11.05.2012. Licences Nr. V-5113, programma tiek īstenota.  2) pamatizglītības otrā posma (7.-9. klase) matemātikas, dabaszinātņu un tehnikas virziena programma, programmas kods 23013111, licencēta 18.10.2018. Licences Nr. A400. Programma licencēta pēc 11.09.2018. reģistrētā iesnieguma Nr. 2-16/5479, īstenošana tiks sākta 01.09.2019.  3. Pēc Valsts izglītības satura centra sniegtās informācijas iepriekšējos divus mācību gadus ģimnāzijas izglītojamo mācību sasniegumu vidējais procentuālais novērtējums centralizētajos eksāmenos ir bijis vismaz par 10 procentiem augstāks nekā vidējais procentuālais novērtējums valstī un vismaz par 5 procentiem augstāks nekā vidējais procentuālais novērtējums attiecīgajā plānošanas reģionā:  2017. gadā – **62,09%** (valstī 49,11%, Vidzemes plānošanas reģionā 48,71%);  2018. gadā **62,21%** (valstī 49,68%, Vidzemes plānošanas reģionā 49,24%).  4. Ģimnāzija faktiski jau veic pedagogu tālākizglītības centra un reģionālā metodiskā centra funkcijas Vidzemes plānošanas reģionā:  4.1. izglītības iestādes pedagogi sniedz metodisko atbalstu izglītības procesa organizēšanā pedagoģijas un skolvadības jautājumos. Ģimnāzijas Metodiskais centrs gan patstāvīgi, gan metodisko apvienību darbā (ģimnāzijas kompetencē ir septiņu Valmieras pilsētas un starpnovadu pedagogu metodisko apvienību – angļu valodas, krievu valodas, latviešu valodas un literatūras, ekonomikas un sociālo zinību, vēstures, mājturības un tehnoloģiju (zēniem) un tehniskās grafikas, mūzikas – darbība) sniedz vispārējās izglītības iestādēm un pedagogiem metodisko atbalstu, organizē darba un diskusiju seminārus, atbalsta un organizē pedagogu tālākizglītību. Pedagogi tiek konsultēti jautājumos par valsts pārbaudes darbu vērtēšanu, mācību priekšmetu olimpiāžu norisi, plānoto semināru saturu un norisi, dažādiem konkursiem, ārpusstundu aktivitātēm u.c. Ik gadu Angļu valodas metodiskās apvienības vadītāja organizē standartizācijas semināru apvienības 12. klašu pedagogiem centralizētā eksāmena mutvārdu daļas intervētājiem un vērtētājiem.  No 2009. gada ģimnāzija rīko Karjeras dienu “Veru durvis uz augstskolu”. Augstskolu docētāju vadītajās nodarbībās piedalās gan pilsētas, gan reģiona izglītojamie un pedagogi (2018. gadā piedalījās 35 augstskolas/ koledžas/ sadarbības partneri). Augstskolas piedāvā ne tikai nodarbības, bet arī izglītības informācijas izstādi, kurā jauniešiem un pedagogiem ir iespēja sīkāk iepazīt, aprunāties ar augstskolu pārstāvjiem par studiju programmām, iestājpārbaudījumiem, studiju maksu, budžeta vietām u.c., izvēloties augstākās izglītības iestādi. Ar daudzām augstskolām izveidojusies ilgtspējīga sadarbība.  Regulāra sadarbība izglītības inovāciju jautājumos ir ar Valmieras Pārgaujas sākumskolas pedagogiem. Notiek regulāras nodarbības metodikas, jaunās pieejas ieviešanā, kopēju nostādņu precizēšanā.  4.2. Ģimnāzijas bibliotēka funkcionē kopējā bibliotēku informācijas sistēmā ALISE, un jau vairākus gadus ģimnāzijas bibliotēka pieejama arī citu izglītības iestāžu izglītojamiem un pedagogiem un studentiem. Tiek īstenots SBA - starpbibliotēku abonements. Elektroniskajā kopkatalogā iespējams noskaidrot noteikta darba pieejamību ģimnāzijas bibliotēkā, tostarp tiem metodiskajā darbā izmantojamiem mācību līdzekļiem, kuri komplektēti noteiktas metodiskās apvienības vajadzībām. Bibliotēkas krājums regulāri tiek papildināts ar jaunāko metodisko, mācību un uzziņu literatūru. Bibliotēka ir viena no aktīvākajām letonika.lv lietotajām (ap 10 tūkst. skatījumu gadā).  4.3. Ģimnāzija plānošanas reģionā atbalsta izglītojamo sadarbību zinātniskās pētniecības jomā valsts un starptautiskā līmenī. Sadarbībā ar Vidzemes Augstskolu ģimnāzijas skolēni piedalījušies Vidzemes reģiona izglītojamo zinātniski pētniecisko darbu konferencē, pedagogi vadījuši sekciju darbu un recenzējuši zinātniski pētnieciskos darbus ekonomikā, veselības zinātnē, latviešu valodā, cittautu valodniecībā, tieslietās, vēsturē un kultūrvēsturiskajā mantojumā u.c. un recenzējuši izglītojamo darbus. Ģimnāzijas izglītojamie pārstāvējuši reģiona izglītojamos valsts izglītojamo zinātniski pētniecisko darbu konkursā, piemēram, 2017./2018. m.g. Informātikas un Cittautu valodniecības (krievu) sekcijā; 2016./2017. m.g. Veselības zinātnes, Latviešu literatūras zinātnes un vēstures, Filozofijas, Bioloģijas, Vides zinātnes, Inženierzinātnes un Tieslietu (I pakāpes laureāte) sekcijā.  2016. gadā par nozīmīgu ieguldījumu izglītojamo pētniecisko darbu vadīšanā, sagatavojot Latvijas izglītojamo zinātniskajai konferencei, pateicību saņēma trīs Vidzemes reģiona izglītības iestāžu pedagogi, tostarp – ģimnāzijas pedagogs Māris Bušmanis. 2017. gada zinātniski pētniecisko darbu laureāte Karīna Melbārde pēc konkursa izmantoja priekšrocības uzņemšanā bakalaura studiju programmā “Tiesību zinātne” – garantētu valsts finansētu budžeta studiju vietu 1. studiju gadā un turpina studēt joprojām.  Ģimnāzija atbalsta izglītojamo sadarbību ar augstskolu docētājiem – pētniekiem zinātniski pētniecisko darbu izstrādē, piemēram, 2018./2019. m.g. 11.c klases izglītojamie Kristofers Franks Pētersons, Andris Vītols un Emīls Krasts sadarbojas ar Rīgas Tehniskās universitātes Būvniecības un inženierzinātņu fakultātes asociēto profesori Ūdens pētniecības zinātniskās laboratorijas pētnieci Lindu Mežuli.  2017.gadā ģimnāzija organizēja jau sesto Vidzemes izglītības iestāžu 5.-9. klašu izglītojamo zinātniski pētniecisko darbu konkursu. Darbi tika iesniegti Mākslas, Tūrisma, Ekonomikas, Matemātikas, Dabazinātņu (bioloģijas, veselības zinātnes), Kultūrvēsturiskā mantojuma un Socioloģijas sekcijā. Konkurss tika organizēts sadarbībā ar Baumaņu Kārļa Viļķenes pamatskolu, Alojas Ausekļa vidusskolu, Praulienas pamatskolu, Tirzas pamatskolu, Vecpiebalgas vidusskolu, Madonas pilsētas 2. vidusskolu, Krišjāņa Valdemāra Ainažu pamatskolu, Lubānas vidusskolu, Drustu pamatskolu, Straupes pamatskolu, Trikātas pamatskolu un Lādezera pamatskolu. Ģimnāzijas pedagogi izstrādāja pētniecisko darbu vērtēšanas kritērijus un vadīja darbu sekcijās.  2017. gadā Erasmus+ projektā “Mēs uzņemamies atbildību” sadarbībā ar Januša Korčaka ģimnāziju Gīterslo (Vācija) izglītojamie veica aptaujas, apkopoja rezultātus, pētīja, kā jaunieši Latvijā un Vācijā izprot atbildību dažādās dzīves jomās, prezentēja rezultātus. 2018. gadā Erasmus+ projektā “Jaunatne Eiropā: darba un profesionālās iespējas Vācijā un Latvijā” ar Januša Korčaka ģimnāziju izglītojamie apmeklēja uzņēmumus, veica aptaujas, pētīja darba un izglītības iespējas jauniešiem abās valstīs. 2019. gadā Erasmus+ projektā “Eiropa - tie esam mēs” ar Januša Korčaka ģimnāziju plānoti vairāku Eiropas institūciju apmeklējumi, darbošanās pētnieciskās un izzinošās darba grupās Vācijā 2019. gada pavasarī un Latvijā 2019. gada rudenī.  No 2005. gada ģimnāzija ir  Vācijas Federatīvās Republikas federālo zemju kultūras ministru konferences (KMK) oficiāli atzīta  Vācu valodas  diploma (Deutsches Sprachdiplom – DSD) skola. Skolēniem ir iespēja piedalīties II pakāpes DSD vācu valodas eksāmenā un iegūt starptautisku diplomu, kas apliecina vācu valodas zināšanas Eiropas valodu B2 un C1 līmenī. Lai nokārtotu eksāmenu, izglītojamiem jāveic arī pētnieciskais darbs par izvēlēto tēmu: jāatlasa materiāli, jāizvērtē, jāanalizē un jāprezentē.  Biznesa prasmju attīstīšanā ģimnāzija no 1995. gada ir *Junior Achievement-Latvija* dalībskola. Organizācija nodrošina Eiropā aprobētu un Latvijas vajadzībām pielāgotu praktiskās biznesa izglītības programmu, kas palīdz jaunatnes izglītošanā uzņēmējspēju veicināšanai un jaunās uzņēmēju paaudzes veidošanā.  Pētniecisko un sadarbības prasmju attīstībai ģimnāzija īstenojusi Ziemeļvalstu Ministru padomes programmas NORDPLUS projektus sadarbībā ar skolām Norvēģijā (ģimnāzijā ir iespēja apgūt 3. svešvalodu – norvēģu valodu):  1) 2010. gadā JR-2010\_1a-22701  “Experiences and challenges when we are together”: Pieredze un izaicinājumi, esot līdzās cilvēkiem ar īpašām vajadzībām;  2) 2012. gadā JR-2012\_1a-29629  “The golden key – language”: Valoda kā “zelta atslēdziņa” uz cilvēku sirdīm. Ģimnāzijas skolēnu pieredze norvēģu valodā Norvēģijā;  3) 2015. gadā NPJR- 2015/10336 “We together – we can”: Cik laika atļaujamies veltīt brīvprātīgajam darbam. Kā tas ir pie mums?;  4) 2017. gadā NPJR-2017/10359  “Responsibility and humanity – qualities of modern youth”: Atbildība un cilvēcība – mūsdienu jauniešiem nozīmīgas vērtības.  Visos projektos attīstītas: sadarbības prasmes, domas/jautājumu formulēšanas prasmes (gan latviski, gan angliski, gan norvēģu valodā), materiālu atlases/apkopošanas prasmes, diskutēšanas prasmes, komunikācijas prasmes, prezentēšanas prasmes visās trīs minētajās valodās, prezentācijas noformēšanas prasmes un komunikācijas prasmes, pētnieciskā darba iemaņas.  Sadarbībā ar Rud skolu (Norvēģija) un Ziemeļvidzemes internātpamatskolu ģimnāzijas skolēni piedalījušies starptautisko sporta spēļu “Mēs varam” (bērniem ar speciālām vajadzībām) organizēšanā un brīvprātīgajā darbā (ik gadu no 2007. gada). Skolā sadarbībā ar nevalstiskajām organizācijām un partneriem Norvēģijā aktualizēts un atbalstīts brīvprātīgais darbs. Ik gadu skolas un skolēnu atbildība un izaicinājums - realizēt savu “mazo” labās gribas projektu gada garumā (dzīvnieku patversmē, bērnudārzā, veco ļaužu pansionātā u.c.). Izglītojamie organizējuši aptaujas/prezentācijas/diskusijas par to.    4.4. Ģimnāzijas Metodiskais centrs gan patstāvīgi, gan metodisko apvienību darba ietvarā ik gadus organizē profesionālās pilnveides pasākumus ģimnāzijas, Valmieras pilsētas un starpnovadu un arī citu pilsētu un novadu pedagogiem.  Piem., 2015./2016.m.g. Valmieras pilsētas Latviešu valodas un literatūras pedagogu metodiskajā apvienībā organizēta profesionālās kompetences pilnveides programma “Komiskais latviešu literatūrā” 43 gan Valmieras pilsētas, gan bijušā Valmieras rajona novadu, gan citu Vidzemes pilsētu (Valkas, Cēsu) izglītības iestāžu latviešu valodas un literatūras pedagogiem.  2012./2013.mācību gadā sadarbībā ar Vidzemes Augstskolu rīkota seminārnodarbība latviešu valodas un literatūras pedagogiem „Literārās akadēmijas”. Latvijas Universitātes docētāja dzejnieka Ronalda Brieža vadībā. Nodarbībā piedalījās ne tikai 28 Valmieras pilsētas un bijušā Valmieras rajona novadu, bet arī citu Vidzemes pilsētu un novadu (Gulbenes, Cēsu, Vecpiebalgas, Smiltenes, Limbažu) izglītības iestāžu latviešu valodas un literatūras pedagogi.  2018.gada janvārī Angļu valodas pedagogu metodiskā apvienība sadarbībā ar izdevniecību “Pearson” organizēja Vidzemes angļu valodas pedagogu konferenci, 2016. un 2017. gadā - Vidzemes izglītojamo angļu valodas olimpiādi. Ekonomikas un sociālo zinību metodiskās apvienības pedagogu seminārnodarbībās medijpratībā un sadarbībā ar Latvijas Republikas Patentu valdi organizētajās nodarbībās piedalījās arī Valkas un novadu sociālo zinību pedagogi.  Ģimnāzijas matemātikas un ekonomikas pedagoģe Dace Atslēga koordinē sadarbību ar biznesa izglītības organizāciju *Junior Achievement-Latvija*.  Ģimnāzijas pedagogi ir VISC organizēto mācību priekšmetu olimpiāžu 2.posma vērtētāji.  No 2013.-2017.gadam Ilze Dukure vadījusi izdevniecības „Pearson” angļu valodas pedagogu tālākizglītības kursus Latvijā un Igaunijā. Vairāki pedagogi (Ilze Dukure, Inese Vilciņa, Agita Zariņa, Māris Bušmanis) kā lektori piedalījušies dažādās pilsētu un novadu - Cēsu, Rēzeknes, Rīgas, Valmieras, Kocēni, Daugavpils u.c.- izglītības konferencēs. Ģimnāzijas direktore Agita Zariņa no 2017.g. kā projekta “Skola 2030” eksperte vada metodiskas nodarbības Valmieras pilsētas skolu pedagogiem.  Gimnāzija kā organizētājskola piedalās Erasmus+ projektā “Pedagogu plānošanas prasmes kompetencēs balstītā izglītībā” (2017- 2020). Projekta ietvaros sadarbībā ar Norvēģijas un Itālijas skolotājiem skolas pedagogi (darba grupa) veido metodisko platformu (rokasgrāmatu), kas palīdzēs skolotājiem attīstīt prasmes jaunā satura ieviešanā.  5. Ģimnāzijas pedagogi piedalās valsts izglītības politikas veidošanā, izsaka savu viedokli, piedalās darba grupās, kas saistītas ar valsts izglītības politikas dokumentu izstrādi.  Ģimnāzijas pedagogi iesaistījušies valsts izglītības politikas un izglītības attīstības stratēģijas veidošanā: piemēram, Inta Grabe un Dace Atslēga - valsts izglītojamo olimpiādes ekonomikā darbu vērtēšanas komisijā (2017., 2018. gadā, arī iepriekš); Māra Gavare – valsts 9. klašu izglītojamo olimpiādes vēsturē darbu vērtēšanas komisijā (2016.-2018. gadā); Astra Pacēviča (2017., 2018. gadā, arī iepriekš) un Agita Ziņģīte (2018. gadā) veidojušas uzdevumus Valmieras pilsētas un starpnovadu izglītojamo olimpiādēm krievu valodā; Māra Ozola un Inta Grabe piedalījušās Valsts izglītības satura centra (turpmāk – VISC) un Accenture Latvia filiāles organizētajā datorikas mācību programmu un mācību metodiskā nodrošinājuma aprobācijā (2015.-2018. gadā). Pedagoģe Ilze Dukure piedalījusies angļu valodas centralizēto eksāmenu darbu vērtēšanā (2017., 2018. gadā), arī VISC organizētajā 9. klases angļu valodas eksāmena uzdevumu ekspertēšanā, Māra Gavare un Juris Mūrnieks - vēstures centralizētā eksāmena darbu vērtēšanā (2017., 2018. gadā), Aija Ignate - latviešu valodas centralizētā eksāmena darbu vērtēšanā (2018. gadā, arī iepriekš), Ināra Bērziņa - matemātikas centralizētā eksāmena darbu vērtēšanā (2017., 2018. gadā), Juris Mūrnieks - holokausta izglītības pasākumos, līdzautors 2005. gadā izdotajiem mācību materiāliem skolēniem par holokaustu. Matemātikas un ekonomikas pedagoģe Dace Atslēga ir ekonomikas mācību priekšmeta paraugprogrammas līdzautore, kā arī mācību līdzekļa darba burtnīcas ekonomikā (izdevniecība “Jumava”, 2008) autore. Māris Bušmanis ir līdzautors darba burtnīcai “Gatavojamies latviešu valodas centralizētā eksāmena 1.daļai!” (izdevniecība “Pētergailis”, 2014). Pedagogi Uldis Žīgurs (2017. gadā), Māris Bušmanis (2017., 2018. gadā) un Arta Pūgule- Igante (2019. gadā) piedalījušies jaunā vispārējās izglītības mācību satura izstrādē, ģimnāzijas direktore Agita Zariņa un izglītības metodiķe Inese Vilciņa - mācīšanās pieejas ieviešanā ESF projektā “Kompetenču pieeja mācību saturā” (2017.-2019. gadā).  Iepriekš minētais norāda, ka ģimnāzija nodrošina normatīvajā regulējumā noteikto kritēriju valsts ģimnāzijas statusa iegūšanai izpildi.  Valsts ģimnāzijās mācās apmēram 10% no vispārizglītojošo skolu 10.-12. klašu spējīgākajiem skolēniem un tās ir viens no būtiskiem valsts pasākumiem talantīgo un spējīgo skolēnu atbalstam, kas savukārt labvēlīgi ietekmē izglītības procesa kvalitāti un rezultātu. Spējīgāko skolēnu sasniegumiem ir būtiska ietekme uz valsts konkurētspēju un sasniegumiem starptautiskajā darba dalīšanā nākotnē. Šo skolēnu grupu Latvijā palīdz palielināt valsts ģimnāziju tīkls.  Rīkojuma projekta mērķis ir piešķirt valsts ģimnāzijas statusu Valmieras Pārgaujas ģimnāzijai.  Rīkojuma projekta būtība ir valsts ģimnāziju tīkla pieejamības palielināšana Valmierā un Vidzemes plānošanas reģionā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekta mērķgrupa ir ģimnāzijas pedagogi un izglītojamie. |
| 2. | Tiesiskā regulējuma ietekme uz tautsaimniecību un administratīvo slogu | Tā kā ģimnāzija (ģimnāzijas administrācija un pedagogi) faktiski jau veic pedagogu tālākizglītības centra un reģionālā metodiskā centra funkcijas Vidzemes plānošanas reģionā, jauns administratīvais slogs neveidojas. Valsts ģimnāzijas saņem papildu valsts budžeta finansējumu iepriekšminētajām funkcijām, līdz ar to projekts ietekmēs pedagogus, kuriem valsts ģimnāzijā (kopumā) būs par desmit procentiem lielāka darba samaksa.  Ģimnāzijas izglītojamo mācību sasniegumu vidējais procentuālais novērtējums centralizētajos eksāmenos pēdējos divos gados ir bijis vismaz par 10 procentiem augstāks nekā vidējais procentuālais novērtējums valstī un vismaz par 5 procentiem augstāks nekā vidējais procentuālais novērtējums attiecīgajā plānošanas reģionā. Tādējādi ģimnāzija izglītojamajiem jau nodrošina valsts ģimnāzijām paredzēto izglītības kvalitāti un tai būs pienākums nodrošināt to arī turpmāk.  Valsts ģimnāzijas, uzņemot izglītojamos pamatizglītības otrā posma izglītības programmā, ar dibinātāja atļauju ir tiesīgas rīkot iestājpārbaudījumus atbilstoši valsts standartam un noteikt uzņemšanas kritērijus. Tādējādi projekts var ietekmēt turpmākos potenciālos izglītojamos. |
| 3. | Administratīvo izmaksu monetārs novērtējums | Rīkojuma projekts šo jomu neskar. |
| 4. | Atbilstības izmaksu monetārs novērtējums | Rīkojuma projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020.gads | | 2021.gads | | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.gadam | izmaiņas, salīdzinot ar vidēja termiņa budžeta ietvaru 2020.gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi:** | **267 026 123** | **0** | **266 840 798** | **0** | **266 840 798** | **0** | **0** |
| 1.1.valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 267 026 123 | 0 | 266 840 798 | 0 | 266 840 798 | 0 | 0 |
| 1.2.valsts speciālais budžets | 0 | 0 | 0 | 0 | 0 | 0 | 0 |
| 1.3.pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi:** | **267 026 123** | **23 952** | **266 840 798** | **71 856** | **266 840 798** | **71 856** | **71 856** |
| 2.1.valsts pamatbudžets | 267 026 123 | 23 952 | 266 840 798 | 71 856 | 266 840 798 | 71 856 | 71 856 |
| 2.2.valsts speciālais budžets | 0 | 0 | 0 | 0 | 0 | 0 | 0 |
| 2.3.pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme:** | **0** | **- 23 952** | **0** | **- 71 856** | **0** | **- 71 856** | **- 71 856** |
| 3.1.valsts pamatbudžets | 0 | - 23 952 | 0 | - 71 856 | 0 | - 71 856 | - 71 856 |
| 3.2.valsts speciālais budžets | 0 | 0 | 0 | 0 | 0 | 0 | 0 |
| 3.3.pašvaldību budžets | 0 | 0 | 0 | 0 | 0 | 0 | 0 |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | **0** | **23 952** | **0** | **71 856** | **0** | **71 856** | **71 856** |
| 4.1.valsts pamatbudžets | 0 | 23 952 | 0 | 71 856 | 0 | 71 856 | 71 856 |
| 4.2.valsts speciālais budžets | 0 | 0 | 0 | 0 | 0 | 0 | 0 |
| 4.3.pašvaldību budžets | 0 | 0 | 0 | 0 | 0 | 0 | 0 |
| **5. Precizēta finansiālā ietekme:** | **0** | **0** | **0** | **0** | **0** | **0** | **0** |
| 5.1.valsts pamatbudžets | 0 | 0 | 0 | 0 |
| 5.2.valsts speciālais budžets | 0 | 0 | 0 | 0 |
| 5.3.pašvaldību budžets | 0 | 0 | 0 | 0 |
| **6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā)** | Atbilstoši Ministru kabineta 2016. gada 5. jūlija noteikumiem Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” (turpmāk – noteikumi Nr. 447), Izglītības un zinātnes ministrija aprēķināja viena mēneša finansējuma apmēru ģimnāzijai 2018./2019. mācību gadam pedagogu darba samaksai un valsts sociālās apdrošināšanas obligātajām iemaksām. Saskaņā ar veikto aprēķinu, tas ir 59 884 *euro* mēnesī.  Atbilstoši noteikumos Nr. 447 noteiktajam, valsts ģimnāziju īstenotajās programmās skolēnu skaitam piemēro koeficientu 1,1. Tādējādi, ja Valmieras Pārgaujas ģimnāzijai piešķir valsts ģimnāzijas statusu no 2019. gada 1. septembra, papildu 2019. gadā būtu nepieciešami 23 952 *euro*, bet 2020.gadam un turpmāk ik gadu – 71 856 *euro*. Aprēķins pievienots anotācijas pielikumā.  Finanšu līdzekļi papildu izdevumu finansēšanai tiks nodrošināti atbilstoši valsts budžeta resora “62. Mērķdotācijas pašvaldībām” programmā 05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām” paredzētajam finansējumam, jo saskaņā ar noteikumu Nr. 447 17. punktā noteikto, iepriekš minētais regulējums piemērojams apstiprinātā finansējuma ietvaros. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| **7. Amata vietu skaita izmaiņas** | Rīkojuma projekts šo jomu neskar. | | | | | | |
| **8. Cita informācija** | Ailēs “Saskaņā ar valsts budžetu kārtējam gadam” un “saskaņā ar vidēja termiņa budžeta ietvaru” norādīts 62. resora “Mērķdotācijas pašvaldībām” programmai 05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām” apstiprinātais finansējums.  Finanšu līdzekļi papildu izdevumu finansēšanai tiks rasti 62. resora “Mērķdotācijas pašvaldībām” programmas 05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām” apstiprinātā finansējuma ietvaros.  Valsts budžeta finansējumu reģionālā metodiskā centra un pedagogu tālākizglītības centra darbībai ģimnāzija saņems 2020. gadā 15. resora “Izglītības un zinātnes ministrija” apakšprogrammas 01.08. “Vispārējās izglītības atbalsta pasākumi” apstiprinātā finansējuma ietvaros. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Rīkojuma projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Rīkojuma projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ar rīkojuma projektu ir iepazīstināta ģimnāzija un Valmieras Izglītības pārvalde. |
| 2. | Sabiedrības līdzdalība projekta izstrādē | Ģimnāzijas izglītojamie un vecāki ir informēti par izglītības iestādes plānoto virzību uz valsts ģimnāzijas statusu, minētā informācija tiks publiskota Valmieras pilsētas plašsaziņas līdzekļos. Rīkojuma projekts ir ievietots ministrijas mājaslapā 2019. gada 1.aprīlī (pieejams: https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti). |
| 3. | Sabiedrības līdzdalības rezultāti | Iebildumi un priekšlikumi nav izteikti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildē būs iesaistīta Izglītības un zinātnes ministrija, Valmieras pilsētas pašvaldības dome un ģimnāzija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projekts paredz valsts ģimnāzijas statusa piešķiršanu ģimnāzijai. Tā kā ģimnāzija faktiski jau pilda pedagogu tālākizglītības un metodiskā centra funkcijas, ģimnāzijas pašlaik īstenotās funkcijas un uzdevumi netiek paplašināti vai sašaurināti. Ģimnāzijai turpmāk būs pienākums veikt reģionālā metodiskā centra un pedagogu tālākizglītības centra funkcijas. Rīkojuma projekta izpildes nodrošināšanai nav nepieciešams veidot jaunas institūcijas, likvidēt vai reorganizēt esošās. Rīkojuma projekta izpilde tiks nodrošināta rīkojuma projekta izpildē iesaistīto institūciju pieejamo cilvēkresursu ietvaros. |
| 3. | Cita informācija | Nav. |

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Sīka 67047976

[eriks.sika@izm.gov.lv](mailto:eriks.sika@izm.gov.lv)

Pavloviča 67047860

initra.pavlovica@izm.gov.lv